આ જ રીતે સંયુક્ત શબ્દોનો સાચો અર્થ સમજવો એ પણ અનુવાદનું એક મહત્વનું પાસું છે અને એનો અનુવાદ કરવો એ પણ એક પડકાર છે. સંયુક્ત શબ્દ બે અથવા વધારે શબ્દોનો મળીને બનેલો શબ્દ હોય છે, પરંતુ તેનો અર્થ સામાન્યપણે તેમાંના કોઈ પણ શબ્દોના અર્થ કરતાં જુદો હોય છે. દાખલા તરીકે અંગ્રેજીમાં એક શબ્દ છે ‘bookworm’ અથવા ગુજરાતીમાં ‘પુસ્તકીય કીડો’. પરંતુ તેનો આશય કોઈ પુસ્તક કે કીડા સાથે નથી, પરંતુ એ એવી વ્યક્તિ માટે વાપરવામાં આવે છે જેને પુસ્તકો વાંચવાનો જબરો શોખ હોય. આ રીતે અંગ્રેજી શબ્દ ‘deadline’ નો અર્થ કોઈ મૃત વ્યક્તિ કે રેખા અથવા પંક્તિ વિષે નથી પરંતુ ‘કોઈ પણ કાર્ય માટે સ્વીકાર્ય હોય તેવી અંતિમ તારીખ’ અથવા ‘સમય મર્યાદા’ એવો થાય છે. બીજું એક ઉદાહરણ જોઈએ : ‘butterfly’ નો અર્થ પતંગિયું થાય છે, માખણ (butter) કે માખી (fly) નહીં. એ જ રીતે જયારે આપણે ”ગુલાબ જાંબુ’ કહીએ છીએ ત્યારે તે એક મીઠાઈના સંદર્ભમાં કહીએ છીએ, ત્યારે આપણે તેમાં ગુલાબનું ફૂલ અથવા જાંબુના ફળની વાત નથી કરતા હોતા.